ฟ่าน ปิงปิง เลี่ยงภาษีในจีน
ในประเทศจีนตอนนี้มีเรื่องราวของดาราหญิงคนหนึ่ง ที่หลายคนคงคุ้นหน้าตุ้นตาเธอจากภาพยนต์เรื่อง X-Men และ Iron Man เธอชื่อว่า ฟ่าน ปิงปิง ตอนนี้เธอกำลังถูกทางการจีนจับกุมด้วยข้อหาจงใจเลี่ยงภาษี ทำไมเหตุการณ์นี้จึงเกิดขึ้นได้ วันนี้ลงทุนแมนจะมาเล่าให้ฟัง
12 ก.ย. 2561

ฟ่าน ปิงปิง เลี่ยงภาษีในจีน / โดย ลงทุนแมน
ในประเทศจีนตอนนี้มีเรื่องราวของดาราหญิงคนหนึ่ง
ที่หลายคนคงคุ้นหน้าตุ้นตาเธอมาก่อน
เธอชื่อว่า ฟ่าน ปิงปิง
ตอนนี้เธอกำลังถูกทางการจีนจับกุมด้วยข้อหาจงใจเลี่ยงภาษี
ทำไมเหตุการณ์นี้จึงเกิดขึ้นได้ วันนี้ลงทุนแมนจะมาเล่าให้ฟัง
ฟ่าน ปิง ปิง เป็นนักแสดงและนักร้องชาวจีน เกิดวันที่ 16 กันยายน ปี 1981
มีชื่อเล่นว่า ปิงปิง และ เป่าเปา เธอเรียนจบจากสถาบันสอนการแสดงในเซี่ยงไฮ้และเริ่มเข้าสู่วงการแสดงตั้งแต่ในปี 1996
เธอเริ่มมีชื่อเสียงจากละครเรื่อง My Fair Princess หรือที่เรารู้จักกันในชื่อ องค์หญิงกำมะลอ โดยเธอรับบทสาวรับใช้ ซึ่งเป็นละครซีรีส์ของไต้หวัน
เธอมีชื่อเสียงมาก ถึงขนาดได้มีโอกาสไปเล่นภาพยนตร์หลายเรื่อง โดยเฉพาะเรื่อง X-Men: Days of Future Past และ Iron Man 3 ซึ่งเป็นภาพยนตร์แนวซูเปอร์ฮีโร่ที่โด่งดังไปทั่วโลก
ซึ่งภาพยนตร์ทั้ง 2 เรื่องนี้ ทำรายได้จากทั่วโลกรวมกันไม่ต่ำกว่า 64,000 ล้านบาท
ที่น่าสนใจในปี 2011 เมื่อมีการจัดอันดับรายได้ของนักแสดงจาก จีน ไต้หวัน และฮ่องกง ที่มีอายุต่ำกว่า 30 ปี ปรากฏว่าฟ่าน ปิงปิง เป็นนักแสดงที่มีรายได้อันดับหนึ่ง โดยมีรายได้รวมกว่า 284 ล้านบาท
จากนั้นในปี 2015 เธอได้รับการจัดลำดับเป็นนักแสดงหญิงที่ทำรายได้สูงสุดในโลกเป็นอันดับที่ 4 โดยมีรายได้รวมกว่า 749 ล้านบาท ซึ่งฟ่าน ปิงปิงเป็นนักแสดงหญิงรายเดียวจาก 4 ลำดับที่ไม่ใช่นักแสดงจากชาติตะวันตก
จนในปัจจุบัน เธอมีทรัพย์สินรวมไม่ต่ำกว่า 3,300 ล้านบาท จากผลงานด้านการแสดงและการร้องเพลงของเธอที่ผ่านมา
ด้วยความที่เธอมีชื่อเสียงโด่งดังมาก ทำให้ชีวิตส่วนใหญ่ของเธอต้องไปโชว์ตัวตามงานมากมาย
แต่ในช่วงปลายเดือนพฤษภาคม 2018 ที่ผ่านมา โปรดิวเซอร์และเจ้าของรายการโทรทัศน์ของจีนรายหนึ่งออกมาอ้างว่า ฟ่าน ปิงปิง มีการเลี่ยงภาษี
ทำให้ในนับแต่นั้น เธอจึงเริ่มปรากฏตัวในที่สาธารณะน้อยลง..
จนเมื่อต้นเดือนกันยายน 2018 สื่อที่เกี่ยวข้องกับความมั่นคงของจีนรายงานว่า ฟ่าน ปิงปิง ได้ถูกเจ้าหน้าที่ของทางการจีนจับกุม เนื่องจากถูกตั้งข้อหาว่า จงใจในการหลีกเลี่ยงภาษีจากทางการจีน
สาเหตุเนื่องจากเธอได้ทำสัญญาจ้างงานแบบหยิน-หยาง (yin-yang contracts) ซึ่งหมายถึง การทำสัญญาเพื่อเลี่ยงภาษีโดยคู่สัญญาจะทำสัญญา 2 ฉบับ โดยสัญญาฉบับแรกจะเป็นรายละเอียดผลประโยชน์ที่ทุกฝ่ายตกลงกันเป็นความลับ และอีกฉบับแสดงรายละเอียดผลประโยชน์ที่ต่ำกว่าฉบับแรกไว้สำหรับการส่งข้อมูลให้ทางการจีน
ซึ่งการทำสัญญาเพื่อเลี่ยงภาษีของทางการจีนในลักษณะนี้ กำลังเป็นที่นิยมในหลายธุรกิจของจีน ไม่เพียงแต่ธุรกิจวงการบันเทิง แต่ยังรวมไปถึงธุรกิจอสังหาริมทรัพย์ จนถึงธุรกิจสโมสรฟุตบอลอีกด้วย
ซึ่งแน่นอนว่าการแจ้งรายได้และผลประโยชน์ที่ต่ำกว่าความเป็นจริง ก็นำไปสู่การเสียภาษีที่ลดลง
โดยระหว่างที่ทางการจีนยังอยู่ในขบวนการค้นหาข้อเท็จจริงนั้น ฟ่าน ปิงปิง จะไม่ได้รับอนุญาตให้เดินทางออกนอกประเทศโดยเด็ดขาด ซึ่งถ้าเรื่องดังกล่าวเป็นความจริง ก็ไม่รู้ว่า อนาคตในวงการบันเทิงของเธอจะเป็นอย่างไร
แน่นอนว่า ฟ่าน ปิงปิง ไม่ใช่คนดังคนแรกที่เลี่ยงภาษี เพราะมีคนดังหลายคนที่มีการหลบเลี่ยงภาษีมาหลายราย จากหลายวงการไม่ว่าจะเป็นนักกีฬา นักแสดงรวมไปถึงนักการเมือง โดยมีทั้งการเลี่ยงภาษีแบบทั้งถูกกฏหมายและผิดกฏหมาย
เรื่องนี้ทำให้เราคิดได้ว่า
การเสียภาษีมักจะมีหลายคนชอบหลีกเลี่ยงภาษี ทั้งที่เงินภาษีนี้ก็จะนำไปให้รัฐใช้จ่ายให้ประชาชนมีคุณภาพชีวิตที่ดีขึ้น
หลายคนอาจมีข้ออ้างว่า รัฐนำเงินภาษีไปใช้จ่ายแบบไม่ถูกใจเรา
แต่เรื่องนี้เป็นคนละประเด็น.. การนำเหตุผลนี้มาเป็นข้ออ้างที่ทำให้เราหลบเลี่ยงภาษีได้ ก็คงจะฟังไม่ขึ้นเท่าไรนัก
และถ้าเราเป็นคนที่ประสบความสำเร็จแล้ว มีชื่อเสียงแล้ว มันไม่คุ้มเลยถ้าทุกคนรู้ว่าเราทำผิด เพราะ เราจะเสียทั้งชื่อเสียง ทั้งเวลา และที่สำคัญคือความสุขของเรา..
การที่จะต้องหลบซ่อนอะไรอยู่ตลอดเวลานั้น มันคงไม่มีความสุขเท่าไร..
ถ้าเราเป็น ฟ่าน ปิงปิง
ถ้าเราเป็น นักการเมือง
ถ้าเราเป็นบุคคลที่มีชื่อเสียง
หรือ แม้แต่เราเป็นบุคคลธรรมดา
เราอาจมีทางเลือก 2 ทาง ก็คือ
ทางเลือกที่ 1 คือ การคิดว่าเงินที่เราหามาได้ในชีวิตต้องเป็นของเรา เราต้องกอดเงินนี้ไว้ ไม่แบ่งให้คนอื่น ไม่ไว้ใจรัฐที่จะเอาเงินของเราไปทำอะไร เราจึงต้องหาทางเลี่ยงภาษี เพื่อให้เรายังรักษาความร่ำรวยที่เราหามาได้ เราต้องทำทุกทางที่จะเสียภาษีให้น้อยที่สุด
หรือทางเลือกที่ 2 เราคิดว่าเงินที่หามาได้ส่วนหนึ่งก็เพราะประเทศนี้ช่วยให้เราทำมาหากินได้ ถ้าประเทศแย่ลง เราก็คงแย่ลงตามไปด้วย เราจึงเลือกที่จะแบ่งปันบางส่วนของรายได้ให้กับสังคมด้วยการเสียภาษี ถึงแม้ว่ามันจะถูกนำไปใช้ได้อย่างไม่ถูกใจเราบ้าง แต่ก็เป็นหน้าที่ของเราที่จะช่วยทำให้ประเทศนี้ดีขึ้นได้บ้าง
เราจะเลือกทางเลือกไหน?
สำหรับทางเลือกที่ 1 ถ้าเราไม่ถูกจับได้ เราก็น่าจะรวยขึ้นกว่าเดิมอีก เราก็น่าจะกอดทรัพย์สินของเราได้มากขึ้น
ส่วนทางเลือกที่ 2 ทรัพย์สินของเราก็อาจจะมีน้อยลง เงินที่เราหามาได้ต้องถูกแบ่งออกไป.. แต่มันก็ไม่ได้แย่ไปเสียทั้งหมด เพราะในระหว่างนั้น สังคมทั้งหมดจะได้ประโยชน์มากขึ้นไม่มากก็น้อย
สิ่งที่จะเป็นในอนาคต เราเลือกเส้นทางได้จากการกระทำของเราในปัจจุบัน
ทั้งหมดนี้ก็คงขึ้นอยู่กับตัวเราว่า เราจะเลือกทางเดินไหน
ทางเดินที่จะทำให้เราภูมิใจที่ได้เกิดมาในชีวิตเดียว ชีวิตนี้..
----------------------
อ่านลงทุนแมนย้อนหลังได้ที่แอปพลิเคชัน blockdit
โหลดได้ที่ 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-5.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
-
-
-
[9809].